Oto tabaka manjadi ota di komunitas lapau Uwo Pulin pagi kapatang. Sapangatahuan urang-urang tu lah duo kali kabakaran oto nan mambuek banyak urang maningga.
Kapatang ko tabaka bus di daerah Sijunjuang. Dari barita di Koran ‘Singgalang’ ado tujuah urang maningga tapanggang dan banyak nan patah, tabaka atau luko-luko. Dulu juo pernah bus tabaka, banyak pulo nan maningga.
“Den yakin, sasudah ado kajadian bantuak iko pasti banyak nan mangecek,” kato Kari Garejoh.
“Ughang pakai muncuang tantu iyo mangecek Ri!” Semba Ajo Tondeh.
“Nan den mukasuik mangecek soal sia nan salah dan manyalahan,” baleh Kari.
“Itu lah pasti nah. Urang awak ko biasonyo, kan lah luluih baru tau jo lubang lantai,” kato Mak Pono pulo.
“Iyo, akan ado nan mangecek baraso oto nan lah gaek-gaek ijan ditambangan juo. Sudah tu ado lo nan mangecek supayo induak samang jan balapeh tangan se jo oto. Alah diagiahan ka supir, tingga mananti pitih setoran se lai. Memang kabanyakan bantuak itu,” kato Kari.
“Tamasuak awak-awak di siko juo mangecek ndak Ri!” Semba Udin Kuriak.
“Heheheh, kalau awak mangecek kan indak ado pangaruahnyo doh. Nan den mukasuik tu bisa se mangecek anggota dewan, organda, bahkan bupati jo gubenur bisa mangecek pakaro iko. Dikatoanlah oto tu indak layak jalan, disuruah paresolah saluruh bus nan ado kini. Pokoknyo babagai se ide nan nyo kecek an,” sambuang Kari.
“Kalau pandapek ambo, indak masalah mangecek doh, tapi ijan manyalahan urang lain. Nan ka dikecek an adolah solusi supayo bisuak-bisuak ko indak ado bus nan tabaka atau kacelakaan lai. Umpamonyo disuruah satiok parusahaan bus tambangan jauah tu punyo tanago mekanik. Satiok ka barangkek dipareso saluruh pakakeh oto tu sarupo kapatabang. Sabalun ado rekomendasi dari mekanik, oto alun buliah barangkek. Kalau itu nan dikecek-annyo ambo raso rancak,” salo Tan Baro.
“Tapi nan ka banyak tu mangatoan, bus-bus awak tu kabanyakan sarupo gulai cubadak baangek an. Rumah-rumah baru sadonyo, tapi masin lah tuo, sahinggo tiok sabanta rusak, tiok sabanta sasak angok,” kato Kari baliak.
“Pandapek den itu batua Ri. Bus-bus tambangan jauah tu memang bantuak itu kondisinyo. Banyak nan gulai cubadak baangek an,” potong Angah Piyan.
“Kalau memang itu kanyataannyo, pamarentah musti mambuek aturan. Umpamonyo bus-bus nan lah baumua di ateh limo taun atau sapuluah taun indak buliah manambang lai. Kok ka manambang juo musti diremajakan,” kato Tan Baro.
“Tapi den satuju jo soal mekanik tadi Tan. Supayo ado raso picayo diri di panumpang,” kato Mak Pono.
“Kalau oto se nan dipareso ciek, den raso juo indak jaminan doh Mak. Supir-supirnyo juo musti dipareso. Umpamonyo sakali anam bulan harus kir lo supir-supir tu,” kato Udin Kuriak. (eSPe St.Soeleman)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn